Marmara TUAY-DERî ra Ronahî Kalkan pare kerd de ê do kampanyaya xo ya medyaya komelkî ya ke seba ke bale bêra antene tepişteyanê sîyasîyan ser o yena kerdene, dewam bikerê.
Komeleya Hetkarîye û Paştdayîşî yê Tepişteyan û Hukmwerdeyan (TUAY-DER) vera vurnayîşê qanûnê înfazî yo ke tepişteyê sîyasîyî teber de verdayî, Meclîs de ame qebulkerdene do kampanyaya îmzayan dewam bikero.
Ronahî Kalkan vat: ''Kampanyaya ma do dewam bikera. Ma armanc kenê ke kesêk/e wa nemiro/e û vîrus zîndanan nêkero cayê mergî. Paştdayîşêko pîl esto. Ma wazenê wa her kes hîsger bibo. Heta ke tepişteyî azad bibê ma do nê tewirê xo dewam bikerê.  Ma pandemîye ra nêeşkenê çalakîyan bikerê. Coka hunermend, sîyasetmedar, roşnvîr û roşnvîran ser o berpirsîyarîyêka pîle esta. Ganî nê kesî bibê vengê ma. Ma hêvî kenê ke rêxistinê komelê sivîlî, sendîkayî, roşnvîrî, weşanxaneyî do wayîrê kampanyaya ma bibê.''
